Az Allianz Hungária vízijármű-biztosítás

általános biztosítási feltételei

1.  A jelen biztosítási szerződési feltételek azokat a rendelkezéseket tartalmazzák, amelyeket az Allianz Hungária Biztosító Részvénytársaság (a továbbiakban: biztosító) a jelen szerződési feltételek alapján létrejött biztosítási szerződéseire alkalmazni kell.

2. A szerződő

2.1. Szerződő az, aki a biztosítási ajánlatot teszi.

2.2. Szerződő lehet 

· casco biztosításban az a természetes vagy jogi személy, aki a vagyontárgy megóvásában érdekelt,

· felelősségbiztosításban a vízi jármű üzemben tartója, vagy 

· aki a szerződést a vagyontárgy megóvásában érdekelt, illetve az üzemben tartó javára köti.

A jelen feltételek szerint üzemben tartó a vízi jármű tulajdonosa, vagy aki a vízi jármű üzemben tartására szerződés alapján vagy más jogcímen jogosult (bérlő, használó stb.).

2.3. A biztosítási díj megfizetésére a szerződő köteles.

2.4. A biztosítási szerződéssel kapcsolatos jognyilatkozatok megtételére a szerződő jogosult, és a biztosító – mindaddig, amíg a biztosított a helyébe nem lép – hozzá intézi jognyilatkozatait.

3.  A biztosított 

3.1. A casco biztosítás alapján biztosítottnak minősül az a személy, akinek a biztosított vagyontárgy megóvásához érdeke fűződik. A biztosított és a szerződő azonos is lehet.

3.1.1. A biztosító szolgáltatására a biztosított jogosult.

3.2. A felelősségbiztosítás alapján biztosított a vízi jármű üzemben tartója (lásd a 2.2. pontot).

3.2.1. A vízijármű-felelősségbiztosítás feltételei alapján a biztosító szolgáltatására a károsult tarthat igényt. 

3.3. A kiegészítő baleset-biztosítás biztosítotti körének meghatározását a különös feltételek tartalmazzák.

3.4. Ha a biztosított nem azonos a szerződővel, a biztosítóhoz intézett írásbeli nyilatkozattal bármikor a szerződő helyébe léphet.

4. A biztosítási szerződés létrejötte

4.1. A biztosítási szerződés – a szerződő írásbeli ajánlatára – a felek írásbeli megállapodásával jön létre. A szerződés – az ajánlatnak a biztosító képviselője (megbízottja) részére történő átadásától számított 15. nap leteltével, az átadás időpontjára visszamenő hatállyal – akkor is létrejön, ha a biztosító a 15 napos határidőn belül nem nyilatkozik az ajánlatra.

4.2. Ha a biztosítást biztosítási alkusz közvetíti, a biztosító számára a nyilatkozattételre nyitva álló 15 napos határidő az azt következő napon veszi kezdetét, amikor az alkusz az ajánlatot a biztosítónak átadta.

4.3. Nem jön létre a szerződés, ha az ajánlatot a biztosító az annak átadásától számított 15 napon belül visszautasítja. Ilyen esetben a biztosító az ajánlattételkor esetlegesen befizetett díjat az ajánlat elutasításától, illetve ha a díj később érkezett be, a beérkezéstől számított 15 napon belül az ajánlattevő részére visszautalja. 

4.4. A biztosító az ajánlattevő által befizetett összeget a biztosítási szerződés létrejöttéig letétként kezeli, és csak a szerződés létrejöttét követően tekinti a biztosítás első díjának vagy díjrészletének. 

5. A kockázatviselés kezdete, területi hatálya

5.1. A biztosító kockázatviselése az azt követő nap 0 órakor veszi kezdetét, amikor a szerződő a biztosítás egyszeri teljes vagy első díját a biztosító számlájára vagy pénztárába befizette, illetve a biztosító képviselőjének vagy a biztosító által a díj átvételére felhatalmazott biztosítási alkusznak elismervény ellenében átadta, feltéve, hogy a biztosítási szerződés létrejött. 

5.2. A felek a kockázatviselés kezdő időpontjában ettől eltérően is megállapodhatnak. 

5.3. Ha a biztosító és a szerződő az első díj halasztott fizetésében állapodnak meg, a kockázat-viselés kezdete a megállapodást követő nap.

5.4. Az Allianz Hungária vízijármű-biztosítás hatálya a Magyar Köztársaság területére terjed ki.

6. A biztosítási szerződés tartama, a biztosítási időszak

6.1. A biztosítási szerződés a felek megállapodása szerint határozatlan vagy határozott időtartamra jön létre. A határozott tartam egy évnél rövidebb is lehet.

6.2. A tartamot a felek a szerződésben rögzítik.

6.3. A határozatlan és az egy évnél hosszabb határozott időtartamra létrejött szerződések esetén a biztosítási időszak egy év, amely megegyezik a naptári évvel. 

6.4. A biztosítási évforduló minden naptári év első napja (január 1.).

7. Biztosítási események

A biztosító kockázatviselése azokra a biztosítási eseményekre terjed ki, amelyeket az Allianz Hungária vízijármű-biztosítás különös feltételei meghatároznak, és amelyek bekövetkezése esetére a biztosító helytállási kötelezettséget vállal.

8. Általános kizárások

8.1. A biztosító nem téríti meg:

-    a nukleáris eseményekkel és radioaktív szennyezéssel összefüggő,

-    a polgárháborúval, katonai gyakorlattal, terrorcselekménnyel, felkeléssel, katonai, illetve állami kisajátítással, lázadással, zavargással, tüntetéssel, sztrájkkal, tömegmegmozdulással, háborúval és harci cselekményekkel összefüggő, 

-    a biztosított vízi járműnek tűz- és robbanásveszélyes keresőfoglalkozás céljára történt hasznosítása során keletkezett,

-    a vízi járművel végzett gazdasági tevékenység szüneteltetéséből, meghiúsulásából származó gazdasági hátrányként, üzemszüneti kárként jelentkező (pl. túlóra, elmaradt haszon, állásidőre kifizetett bér vagy egyéb veszteség), a kedvezmények elvesztéséből, késedelemből vagy piacvesztésből adódó

károkat.
9. A biztosítási díj és a díj esedékessége

9.1. A biztosítót a kockázatviselés kezdetétől, annak teljes tartamára megilleti a díj.
9.2. Az egy évnél rövidebb, határozott tartamú szerződés esetén a biztosító a szerződés díját – annak teljes tartamára – egy összegben állapítja meg (a továbbiakban: egyszeri díj).

9.2.1. Az egyszeri díj a szerződés megkötésekor nyomban esedékes.

9.3. Az egy évnél hosszabb, határozott tartamú, illetve a határozatlan tartamú szerződés esetén a biztosító a biztosítási díjat az egyéves biztosítási időszakra állapítja meg.

9.3.1. Ha a kockázatviselés kezdete nem a naptári év első napja, a biztosító az első díjat a kockázat-kezdet napja és az azt követő naptári év első napja közötti tört időszakra állapítja meg (tört díj).

9.3.2. A biztosítás első díja a szerződés létrejöttekor, a folytatólagos díj pedig annak a biztosítási időszaknak az első napján esedékes, amelyre a díj vonatkozik.

9.3.3. A felek az első díj halasztott fizetésében is megállapodhatnak. A halasztott első díj a megállapodás szerint esedékes.

9.3.4. A szerződő az évestől eltérő (negyedéves vagy féléves) díjfizetést is választhat (díjfizetési gyakoriság). 

9.4. Díjengedmények

9.4.1. Éves díjfizetés választása esetén a szerződő az éves biztosítási alapdíjból 10%, féléves díjfizetés esetén 5% díjengedményre jogosult. 

9.4.2. Ha a szerződő megbízza a biztosítót, hogy a biztosítás díját a lakossági folyószámlájáról vagy a vállalkozói számlájáról hívja le (banki díjlehívás), akkor az éves biztosítási alapdíjból 5% díjengedményre jogosult.

10. A közlési és változásbejelentési kötelezettség

10.1. A szerződő a szerződéskötéskor köteles a biztosítóval a valóságnak megfelelően közölni minden olyan, a biztosítás elvállalása szempontjából lényeges körülményt, amelyre a biztosító kérdést tett fel, és amelyet ismert vagy ismernie kellett.

A szerződő köteles továbbá a biztosító által feltett kérdésekre – írásban – válaszolni.

10.2. A szerződő tizenöt napon belül köteles bejelenteni minden olyan körülményben bekövet-kezett változást, amelyről a szerződéskötéskor az ajánlatban nyilatkozott, különösen:

-    ha másik biztosítóval ugyanazon vagyontárgyra és ugyanolyan kockázatra szóló biztosítási szerződést kötött, s erre a jelen feltételek alapján a biztosító kockázatviselése is kiterjed,

-    a vízi jármű tulajdonjogának módosulását (adásvétel, ajándékozás, öröklés stb.), 

-    a hajóokmány bejegyzéseinek változását,

-    a biztosított vagyontárgy rendszeres bérbeadását,

-    a vízi járművel folytatott tevékenységi körben történt változást,

-    a biztosított vagyontárgyat terhelő zálogjog alapítását,

-    a biztosított elleni csődeljárás, felszámolási eljárás vagy szanálás, valamint a biztosított jogutód nélküli megszűnését célzó végelszámolási eljárás megindítását és annak eredményét,

-    a biztosított jogállásában bekövetkezett változást.

10.3. A közlési, illetőleg a változásbejelentési kötelezettség megsértése esetén a biztosító kötelezettsége nem áll be, kivéve, ha bizonyítják, hogy az elhallgatott vagy be nem jelentett körülményt a biztosító a szerződés megkötésekor ismerte, vagy az nem hatott közre a biztosítási esemény bekövetkezésében.

10.4. Ha a biztosító csak a szerződéskötés után szerez tudomást a szerződést érintő lényeges körülményekről, továbbá ha a szerződésben meghatározott lényeges körülmények változását közlik vele, tizenöt napon belül írásban javaslatot tehet a szerződés módosítására, illetőleg – ha a kockázatot szabályzata értelmében nem vállalhatja – a szerződést harminc napra írásban felmondhatja.

10.5. Ha a biztosított a módosító javaslatot nem fogadja el, vagy arra tizenöt napon belül nem válaszol, a szerződés a módosító javaslat közlésétől számított harmincadik napon megszűnik. Erre a következményre a biztosítottat a módosító javaslat megtételekor figyelmeztetni kell.

10.6. Ha a biztosító fenti jogával nem él, a szerződés az eredeti tartalommal hatályban marad.

11. A kárbejelentés szabályai 

11.1. A biztosítási eseményt a tudomásra jutásától számított két (baleseti kár esetén nyolc) munkanapon belül írásban be kell jelenteni a biztosítónak, a szükséges felvilágosításokat meg kell adni, és lehetővé kell tenni a kárbejelentés tartalmának ellenőrzését. 
A biztosító teljesítési kötelezettsége nem áll be, amennyiben a biztosított e kötelezettségét nem teljesíti, és emiatt lényeges körülmények kideríthetetlenekké válnak.

A határidő elmulasztása esetén – kivéve, ha a szerződő (biztosított) bizonyítja, hogy az önhibáján kívül történt – a késedelmes teljesítés jogkövetkezményei a biztosítóval szemben nem alkalmazhatók.

Köteles a biztosított bejelenteni azt is, ha a káreseménnyel kapcsolatban ellene peres vagy nem peres eljárás indult. A biztosító jogosult ebben az eljárásban a biztosított képviseletét ellátni.

· 11.2. A kárbejelentésnek tartalmaznia kell:

· a biztosítási kötvény számát, a biztosított vízi jármű, illetve a biztosított üzemben tartó azonosító adatait,

· a káresemény időpontját, rövid leírását,

· a káresemény helyét,

· a károsodás mértékét (a megállapított vagy legalább a becsült kárösszeget),

· a károsult személyek adatait, a sérülés mértékét,

· a károsodott vízi jármű tárolási helyét,

· a kárrendezésben közreműködő és a biztosított által meghatalmazott személy nevét, címét, telefon- és telefaxszámát,

· a kárbejelentésig megtett intézkedések leírását.

11.3. A biztosító szolgáltatásának igénybevételéhez a biztosító rendelkezésére kell bocsátani mindazokat az iratokat, amelyek a biztosítási esemény, a szolgáltatásra való jogosultság és a szolgáltatás összegének megállapításához szükségesek, így különösen:

· ha volt hatósági eljárás, az így kiadott igazolást vagy határozatot, 

· tűz- és robbanáskár esetén a tűzoltóság igazolását,

· vagyon elleni bűncselekmény esetén a rendőrségi feljelentést és a nyomozás kimeneteléről szóló határozatot (értesítést),

· a kikötőmester által a kikötőben felvett jegyzőkönyvet, 

· a nyilvántartási és hajóokmányokat (hajólevél stb.),

· a beszerzési számlát, az adásvételi szerződést, a bérleti vagy a lízingszerződést.

11.4. A biztosító köteles a kárbejelentés beérkezésétől számított öt napon belül a kárrendezést megkezdeni. 

11.4.1. A szerződő (biztosított) a kárrendezés megkezdéséig, de legfeljebb a kár bejelentésétől számított ötödik napig a károsodott vagyontárgy állapotán csak a kárenyhítéshez szükséges mértékben változtathat. Amennyiben a megengedettnél nagyobb mérvű változtatás következtében a biztosító számára – fizetési kötelezettsége elbírálása szempontjából – lényeges körülmények tisztázása lehetetlenné vált, kötelezettsége nem áll be. 

11.4.2. Ha a biztosító a bejelentés kézhezvételétől számított ötödik napon sem kezdte meg a kárrendezést, a biztosított intézkedhet a károsodott vagyontárgy helyreállításáról. A fel nem használt, illetve kiselejtezett alkatrészeket, berendezéseket azonban további harminc napig köteles változatlan állapotban megőrizni.

11.5. A károk felmérése, megállapítása a biztosító helyszíni vizsgálata során a biztosítottal közösen készített tételes felsorolású jegyzőkönyvben foglaltak alapján történik.

11.6. A biztosítási esemény bekövetkezésének és a kár összegszerűségének bizonyítása a biztosítottat (casco) illetve a károsultat (felelősségbiztosítás) terheli.

12. A biztosító szolgáltatásának általános szabályai

12.1. A biztosító szolgáltatási kötelezettsége a kárbejelentést követő 15 napon belül esedékes. Ha a biztosított (felelősségi károk esetén a károsult) igazoló okiratot tartozik bemutatni, a határidőt attól a naptól kell számítani, amikor a biztosítási esemény bekövetkezését és a kár összegszerűségét igazoló utolsó irat a biztosítóhoz beérkezett. 

12.2. Baleseti kár esetén a maradandó – teljes vagy részleges – egészségkárosodás mértékét a biztosító saját orvos szakértője a végleges állapot kialakulásakor, legkésőbb a biztosítási esemény bekövetkezésétől számított két év elteltével állapítja meg. A biztosító a maradandó egészségkárosodás mértékének megfelelő biztosítási összeget a maradandó egészségkárosodás mértékének megállapításától számított 15 napon belül teljesíti. Ha a maradandó egészségkárosodás mértéke a kárbejelentéstől számított 6 hónapon belül nem állapítható meg, a biztosított (felelősségi károk esetén a károsult) kérelmére a biztosító a saját orvos szakértője által vélelmezett, várható egészségkárosodás mértékének megfelelő biztosítási összeg 50%-át előlegként kifizeti. A biztosító a véglegesen megállapított biztosítási összegből az előleget levonja.

12.3. A biztosító a szolgáltatását magyar fizetési eszközben nyújtja.

12.4. A szerződő – ha azonos a biztosítottal – hozzájárulását adja, hogy a biztosító megbízottja a kárüggyel kapcsolatos hatósági iratokat megtekinthesse. 

12.5. Bűncselekmény esetén a nyomozás újabb adatairól, a feltételezett elkövetők kilétéről, a vádirat benyújtásáról, illetve a bírósági ítélet meghozataláról a szerződő (biztosított) köteles a biztosítót a tudomására jutástól számított nyolc napon belül írásban értesíteni. 

E kötelezettség akkor is fennáll, ha a biztosító a szerződésben vállalt kötelezettségének már eleget tett.

13. A kármegelőzési, kárenyhítési kötelezettség

13.1. A szerződő felek megállapodnak, hogy a szerződő (biztosított) köteles a kárt tőle telhetően megelőzni és enyhíteni. 

13.2. A kötelező gondosság alapján a vízi jármű üzemeltetőjének, használójának meg kell tennie a jogszabályi előírásokból, a vízi járművek működtetésére vonatkozó szakmai gyakorlatból fakadó valamennyi óvóintézkedést (a telepítésre, üzemeltetésre, karbantartásra, tárolásra, beszerelésre vonatkozó szakmai előírások), hogy elkerülje:

· az emberéletet fenyegető veszélyt,

· a biztosított vagyontárgyban, illetve berendezésben okozott kárt, valamint

· hajózási akadály előidézését. 

A fenti rendelkezések arra a személyre is vonatkoznak, akire a biztosított vagyontárgy felügyeletét bízták.

A vízi jármű vezetője a közvetlenül fenyegető veszély elhárítása érdekében köteles minden olyan, a körülmények által megkövetelt intézkedést is megtenni, amelyek ehhez szükségesek.

13.3. A biztosító maga vagy képviselője, illetve megbízottja útján jogosult a kármegelőzésre vonatkozó intézkedések végrehajtásának ellenőrzésére.

13.4. A szerződő (biztosított) a káresemény észlelését követően haladéktalanul köteles értesíteni

-    a tűzoltóságot tűz és robbanás esetén az oltás, mentés eredményessége érdekében,

-    a nyomozóhatóságot vagyon elleni bűncselekmény esetén, a nyomozás eredményessége érdekében.
14. A szerződés módosítása

14.1. A szerződő új ajánlati nyomtatvány kitöltésével a szerződés tartalmát módosíthatja. Ha a biztosító a módosító javaslatot elfogadja, a szerződés az elfogadással módosul. Ha a biztosító a javaslatra tizenöt napon belül nem válaszol, a szerződés az ajánlatnak a biztosító, illetve képviselője részére történő átadás időpontjára visszamenő hatállyal módosul.

14.2. A tartalmában megváltozott szerződésnek a módosítással nem érintett része változatlan marad.

14.3. Ha a biztosító a módosító javaslatot nem fogadja el, a biztosítási szerződés az eredeti tartalommal marad hatályban. 

15. A biztosítási szerződés megszűnése

15.1. A biztosító kockázatviselése a biztosítási szerződés megszűnéséig áll fenn.

15.1.1. A határozott tartamra kötött biztosítási szerződés a tartam lejártakor, a biztosítási szerződésben megjelölt időpontban szűnik meg.
15.2. Ha a casco biztosítási szerződés hatálya alatt a biztosítási érdek megszűnt, vagy a biztosítási esemény bekövetkezése lehetetlenné vált, a szerződés, illetve annak megfelelő része a hónap utolsó napjával megszűnik. 

15.2.1. A szerződés érdekmúlással történő megszűnése esetén a biztosító kockázatviselése a forgalomból való kivonás, illetve a tulajdonjog átszállása időpontjával szűnik meg. 

15.3. A szerződés megszűnik a díj befizetésének elmulasztása miatt az esedékességtől számított 30. nap elteltével, ha addig a hátralékos díjat nem pótolták, és a szerződő halasztást sem kapott, illetőleg a biztosító a díjkövetelést bírósági úton nem érvényesítette.

15.3.1. A díjnemfizetés miatti megszűnés után befizetett díj nem helyezi újra hatályba a szerződést. E díjat a biztosító 15 napon belül visszautalja, levonva belőle azt a díjrészt, amely a szerződés megszűnése előtti — díjjal fedezetlen — kockázatviseléssel arányos.

15.3.2. Ha a biztosítási szerződés a biztosítási esemény bekövetkezésével összefüggő érdekmúlás miatt szűnt meg, a biztosítót megilleti az egész évre járó teljes díj. A szerződés megszűnésének egyéb eseteiben a biztosítót annak a hónapnak az utolsó napjáig járó időarányos díj illeti meg, amelyben a kockázatviselése véget ért.

15.4. A határozatlan tartamú biztosítási szerződést a felek – 30 nap felmondási idővel – a naptári év végére írásban felmondhatják.

16. Egyéb rendelkezések

16.1. A jelen feltételek alapján létrejött biztosítási szerződésből eredő igények a biztosítási esemény bekövetkezésétől számított két év alatt évülnek el.
16.2. Ha a biztosító a kárt megtérítette, őt illetik meg azok a jogok, amelyek a biztosítottat illették meg a kárért felelős személlyel szemben, kivéve, ha az a biztosítottal közös háztartásban élő hozzátartozó (visszkereseti jog). A biztosított minden elvárható támogatást megadni tartozik a biztosítónak a törvényi engedmény alapján őt megillető visszkereseti jogának az érvényesítéséhez.

16.3. Ha a biztosított vagyontárgy megkerül, a biztosított arra igényt tarthat; ebben az esetben azonban a kártalanítási összeget vissza kell fizetni.

16.4. A biztosítási szerződéssel kapcsolatos bejelentéseket és nyilatkozatokat írásban kell közölni. 

16.5. A biztosító jogosult a kockázati viszonyokat és a szerződő (biztosított) által szolgáltatott adatok helyességét a helyszínen bármikor ellenőrizni vagy ellenőriztetni. 

16.6. A személyes adatok kezelése:

A biztosító személyes adatokat a biztosítási szerződés létrejötte, nyilvántartása és teljesítése érdekében kezel. Az adatszolgáltatás önkéntes, de a biztosítási ajánlaton rögzített egyes személyes adatok közlése nélkülözhetetlen a biztosítási szerződés létrejöttéhez.

A biztosítóintézetekről és a biztosítási tevékenységről szóló 1995. évi XCVI. törvény 99. §-a felhatalmazása alapján a biztosító és biztosítási ügynöke jogosult kezelni a biztosított (szerződő), a kedvezményezett és a károsult (a továbbiakban: ügyfél) adatait, valamint a biztosítási szerződéssel, annak létrejöttével, nyilvántartásával és a szolgáltatással összefüggő, a törvényben rögzített adatokat. Különleges személyes adatok kezeléséhez, illetőleg a személyes adatok külföldi biztosító adatkezelőhöz való továbbításához az ügyfél írásbeli hozzájárulása szükséges.

A biztosító mint adatkezelő az adatok feldolgozásával leányvállalatát, a Hungária Biztosító Számítástechnikai Kft.-t (1553 Budapest, Pf. 40) bízza meg, amely szervezet az adatokat nyilvántartja. Postai vagy banki átutalás esetén a biztosítási szolgáltatás teljesítéséhez igénybe vett Magyar Posta Rt. és a jogosult által megnevezett bank adatfeldolgozónak minősül.

A biztosító az ügynöke, illetve megbízottja tevékenysége során tudomására jutott, biztosítási titoknak minősülő adatokat – a jogszabályban meghatározott eseteket kivéve – csak akkor hozhatja harmadik személy tudomására, ha a titoktartási kötelezettsége alól az érintett ügyféltől a kiszolgáltatható titokkört megjelölve, írásban felmentést kapott.

A biztosító egyes biztosítási szolgáltatások során igénybe vesz külső közreműködőket olyan esetekben, amikor a szolgáltatás nyújtásához a megbízott speciális szakértelmére van szükség. A megbízott személyes adatokat kezel, és a törvény alapján titoktartásra kötelezett. Az ajánlat, valamint a kárbejelentő lap, figyelembe véve a vízijármű-biztosítás speciális jellegét, tartalmazza azt a megbízotti kört – az adattovábbítás céljának megjelölésével – amelynek a biztosító az adatokat továbbíthatja.

Az ügyfél a saját személyes, nyilvántartott adatairól jogosult tájékoztatást kapni, kérésére adatait a biztosító nyilvántartásában módosíthatja. A biztosító az adatokat a biztosítási szerződés tartama alatt, valamint a szerződés megszűnését követően a szerződésből származó követelések előterjeszthetőségének lejártáig, az elévülés idejéig kezeli.

16.7. A jelen biztosítási szerződésben használt egyes fogalmak meghatározását a szerződési feltételek függeléke tartalmazza.

16.8. A jelen feltételekben nem rögzített kérdésekben a Polgári törvénykönyv és a hatályos jogszabályok irányadók. 

A bűncselekmények itt nem szabályozott fogalmi elemeire a Büntető törvénykönyv szabályozása vonatkozik.

Függelék

Fogalommeghatározások
A jelen feltételek alkalmazásában

a)  hajó – a belvízi hajó, beleértve a kishajót és kompot, továbbá az úszó munkagép és a tengeri hajó;

b)  géphajó – a saját gépi berendezéssel hajtott hajó;

c)  vitorlás hajó – a vitorlával haladó hajó. 

d)  kishajó – bármely olyan hajó, amelynek hajótesten mért hossza 20 m-nél kisebb, kivéve:

-   azt a kishajót, amely kishajónak nem tekinthető hajót vontat, tol vagy mellévett alakzatban továbbít,

-   a kompot,

-   azt a hajót, amelyen 12 főnél több utas szállítását engedélyezték;

e)  úszó munkagép – a gépi berendezéssel ellátott és belvízen, vízi úton, illetve kikötőben történő munkavégzésre szolgáló úszó létesítmény (pl. szívókotró, vedersoros kotró, elevátor, cölöpverő, úszódaru);

f)  komp – olyan hajó, amely a vízi úton történő átkelésre szolgál, és amelyet az illetékes hatóságok kompnak minősítenek;

g)  halászattal foglalkozó hajó – olyan hajó, amelynek műveletképességét az általa vontatott kerítőháló, horogsor, vonóháló vagy egyéb halászeszköz gátolja, azonban ez nem foglalja magába az olyan hajót, amelyet a vontatott horogsor vagy egyéb halászeszköz a műveletképességében nem akadályoz.

h)  motorcsónak – a gépi berendezéssel hajtott (hajónak, kompnak, vízi sporteszköznek nem minősülő) vízi jármű, amelynek testhossza nem haladja meg a 6,2 métert, illetőleg a motorteljesítménye a 4kW-ot nem éri el;

i)  tengeri nagyhajó – olyan nagyhajó, amely építése, berendezése és felszerelése alapján tengeri közlekedésre alkalmas.

Allianz Hungária Biztosító Rt. 

Az Allianz Hungária vízijármű-casco biztosítás különös biztosítási feltételei

A jelen különös feltételek alapján a biztosító arra vállal kötelezettséget, hogy a szerződésben meghatározott díj ellenében az Allianz Hungária vízijármű-casco biztosítás alapján a különös feltételekben szabályozott körben, módon és mértékben, de legfeljebb a kötvényben rögzített biztosítási összeg erejéig, magyar fizetőeszközben megtéríti a biztosítási események következményeként a biztosított vagyontárgyakban a kockázatviselés időtartama alatt bekövetkezett károkat.

1 A casco biztosítás alapján biztosított vagyontárgyak

1.1. A jelen feltételek alapján biztosított vagyontárgynak minősül a biztosított tulajdonát képező vagy az általa bérelt, belföldön nyilvántartásba vett, továbbá a Magyar Köztársaság területén üzemeltetett, és az ajánlat mellékletét képező adatlapon külön-külön egyedi megjelöléssel és az ajánlaton vagyoncsoportonként külön biztosítási összeggel feltüntetett vízi jármű és annak tartozékai (pl. vitorlázat, kötélzet, motor), valamint beépített berendezési és felszerelési tárgyai.

1.1.1. A vízi járművek közül biztosítható:

a) a kishajó 

· a vitorlás hajó

· a lajstromköteles motorcsónak,
· a személyszállító hajó,

· a teherszállító hajó

b)  az úszó munkagép

 (a továbbiakban együttesen: vízi jármű).
1.2. Nem biztosított vagyontárgy:

· az üzemanyag,

· a takaróponyvák, takaróeszközök,

· a sólyabak,

· a hordozókocsi, valamint

· a számítógépes adathordozón tárolt adatállomány.

2. A biztosítási események

2.1. Tűz
2.1.1. Az az égés, amelyet füst- és lángképződés mellett hőfelszabadulás jellemez, és rendeltetésszerű gócpont nélkül vagy azt elhagyva a biztosított szándéka ellenére balesetszerűen jön létre, és a biztosított vagyontárgyakban kárt okoz.

2.1.2. A rendeltetésüknél fogva láng, hő és elektromos áram hatásának kitett tárgyakban keletkező tűzkárt a biztosító csak akkor téríti meg, ha a tűz más tárgyakra átterjedve azokat is felgyújtja.

2.1.3. Nem minősül biztosítási eseménynek az a kár, amelyik

· vasalás, dohányzás miatt előforduló felületi pörkölődés, elszíneződés, elváltozás,

· öngyulladásból, erjedésből, befülledésből eredő hőhatás,

· elektromos berendezésekben és vezetékeikben keletkező, tovaterjedéssel nem járó zárlat
következtében keletkezett.

2.2. Vihar
2.2.1. Biztosítási esemény az 54 km/óra szélerősséget meghaladó széllökések által a biztosított vagyontárgyakban keletkezett viharkár.

2.2.2. Nem minősül biztosítási eseménynek a nyitva hagyott ajtó, ablak miatt keletkező léghuzat vagy beömlő víz által keletkezett kár.

2.3. Villámcsapás
2.3.1. A vagyontárgyba közvetlenül becsapódó, látható roncsolási nyomot hagyó villám által okozott kár.

2.3.2. A villámcsapás indukciós hatása
A villám becsapódásának a mágneses térerősség-változással összefüggésben keletkező indukciós túlfeszültség által, a kockázatviselés helyén a biztosított elektromos berendezésekben, felszerelésekben okozott kár.

2.4. Robbanás és robbantás
2.4.1. A gázok vagy gőzök tágulásán alapuló hirtelen, váratlan, balesetszerű erőmegnyilvánulás, amelyik gyorsan lefutó hőtermeléssel és nagy nyomással jár, és a biztosított vagyontárgyban kárt okoz, kivéve a légi járműtől eredő hangrobbanást.

2.5. Jégverés
2.5.1. A jégszemcsék erőhatása miatt a biztosított vagyontárgyban keletkezett kár, továbbá az emiatt a hajótesten keletkezett nyíláson keresztül a jégverés károsító hatásával egyidejűleg beömlő csapadék által okozott kár.

2.6. Földrengés
2.6.1. Az MSK-64 skála ötös fokozatát elérő földrengés által a biztosított vagyontárgyakban okozott kár.

2.6.2. Földrengés, vihar vagy árvíz esetén egy káreseménynek minősül, ha 72 órán belül következik be több földrengés-, vihar- vagy elöntéskár.

2.7. Töréskár
2.7.1. Idegen vízi jármű ütközése: ha idegen vízi jármű, annak tartozéka vagy rakománya ütközéssel kárt okoz a biztosított vagyontárgyban.

2.7.1.1. Nem téríti meg a biztosító azt a kárt, amikor az idegen jármű a szerződő vagy a biztosított tudomásával és beleegyezésével közelíti meg a biztosított vízi járművet.

2.7.2. Idegen tárgyak rádőlése: ha valamely idegen, a jelen szerződésben nem biztosított, a vízi járművön kívüli tárgy bármely oknál fogva elveszti addigi statikai egyensúlyát, és rádőléssel kárt okoz a biztosított vagyontárgyakban (pl. idegen árboc, fa rádőlése stb.).

2.7.3. Egyéb töréskár: bármilyen kívülről ható, hirtelen fellépő, baleseti jellegű erőhatás által keletkezett sérülés.

2.7.4. Nem téríti meg a biztosító a vízi jármű vízből történő kiemelése, szállítása és vízre rakása során bekövetkezett töréskárokat.

3. Kizárások

3.1. A biztosító nem téríti meg:

· a vízi jármű rendeltetésellenes használatával, üzemeltetésével okozati összefüggésben,

· a versenyek, illetve az arra való felkészülés (edzés) során, 

· a vízi jármű bérbeadása alatt,

· a vízi jármű vontatása vagy szállítása során

keletkezett kárt, valamint

· a biztosított vagyontárgyak elvesztéséből, ellopásából, a horgony elvesztéséből keletkezett kárt, továbbá a kötélzet összesodródása és elszakadása formájában bekövetkezett károkat, ha ezek nincsenek okozati összefüggésben egyéb – valamely, a kiegészítő feltételekben rögzített kártérítés alá eső – cascokárral,

· a vízi jármű elúszási kárait és a tartozékait képező tárgyak (pl. motor, mentőöv, evező) elsüllyedési, elúszási kárait, valamint az evezők töréskárait, ha ezek nincsenek okozati összefüggésben valamely – a jelen feltételekben rögzített – casco biztosítási eseménnyel.

3.2. A biztosító nem téríti meg azokat a károkat, amelyek 

· a biztosított vagyontárgy rendszeres és/vagy rendeltetésszerű használatából eredő fokozatos elhasználódásból, kopásból; továbbá a beépített anyagok, alkatrészek hibájából; oxidációból, az alkotóanyagok természetéből, vízfagyásból, dörzsölődésből következtek be;

· a tervezési, kivitelezési, karbantartási hiányosságok, a gombásodás, algásodás, penészedés miatt, a vízi jármű karbantartásának elmulasztásával, a biztosítás megkötésekor már meglévő sérülésekkel és hiányosságokkal összefüggésben keletkeztek;

· a biztosított vagyontárgyak olyan károsodásából származnak, amelyek a további rendeltetésszerű használatot nem befolyásolják;

· a károsodott vagyontárgy újjáépítése, újrabeszerzése, helyreállítása során állami vagy egyéb támogatásként vagy visszatérítésként a biztosított, illetve a lízingbeadó vagy bérbeadó tulajdonos által igényelhetők, illetve visszaigényelhetők;

· a fokozatosan kialakuló deformálódás, hasadás, törés, repedés, réteges elválás, felhólyagosodás, illetve szerkezeti csatlakozási hiba, tömítési hiba, kifakulás során keletkeztek;

· szerkezeti hiba, elektromos vagy mechanikai meghibásodás, törés, működési zavar, működésképtelenség során keletkeztek;

· a nem megfelelő raksúlyból, illetőleg a merülési mélység túllépéséből adódnak;

· a nem megfelelő vízállásnál való közlekedés miatt keletkeznek (megfeneklés);

· megtérülése a garancia és a szavatosság körébe tartozik.

4. A biztosítási összeg

4.1. A biztosítási összeg a biztosító szolgáltatásának felső határa, s egyben a biztosítási díj megállapításának az alapja.

4.1.1. A biztosítási összeg a biztosított vízi járműnek a szerződő által az adatlapon (az ajánlat 1. számú melléklete) vagyoncsoportonként (I. vízi jármű, II. tartozékok, III. beépített berendezési és felszerelési tárgyak) meghatározott értéke.

A biztosítási összeg nem haladhatja meg a biztosított vagyontárgy(ak) avult (tényleges) állapotának megfelelő helyreállítás, pótlás költségét.

4.1.2. A biztosítható költségek biztosítási összege a káreseményekkel összefüggésben keletkező és megtéríthető költségek legmagasabb értékeinek összege (lásd a 9. pontot).

4.1.3. A szerződő a biztosítóhoz intézett írásbeli nyilatkozatával bármikor kezdeményezheti a biztosítási összeg módosítását. Az ilyen nyilatkozat szerződésmódosításnak minősül.

4.2. Az alulbiztosítás
4.2.1. Ha a biztosítási összeg alacsonyabb, mint a biztosított vagyontárgy káridőponti avult (tényleges) állapotának megfelelő helyreállítás, pótlás költsége, a biztosító a kárt olyan arányban téríti meg, ahogy a biztosítási összeg a biztosított vagyontárgy avult értékéhez aránylik (a továb-biakban: arányos kártérítés).

4.2.2. A biztosító az alulbiztosítás tényét a vízi jármű tartozékaiban, valamint berendezési és felszerelési tárgyaiban vagyoncsoportonként külön-külön vizsgálja.

5. A biztosító szolgáltatásának különös szabályai

5.1. A biztosító a vagyontárgyakban keletkezett 

a)  teljes (totál)károkat káridőponti avult értéken téríti meg,

b) részleges károkat az általános forgalmi

 adóval csökkentett, a káridőponti állapotnak megfelelő helyreállítási költségen téríti meg. 

5.1.1. A jelen feltételek alkalmazásában:

a)  Teljes (totál)kár: ha a biztosított vagyontárgy teljesen megsemmisül, vagy olyan mértékben sérül, hogy a helyreállítás műszakilag nem lehetséges, vagy gazdasági számítással alátámasztva nem indokolt.

Gazdaságilag indokolatlan a helyreállítás, ha a javítás várható költsége a vagyontárgy káridőponti avult értékét meghaladná.

b)  Részleges kár: a javítással (szereléssel) helyreállítható kár.

Alulbiztosítás esetén a biztosító e költségeket arányosan téríti meg.

5.2. A biztosító abban az esetben téríti meg az általános forgalmi adóval növelt helyreállítási költséget, ha a biztosított bizonyítja, hogy az áfa a károsodott vagyontárgy helyreállítása során felmerült, és a biztosító kérésére igazolja, hogy a javítás kapcsán áfa-visszaigénylésre nem jogosult.

· 5.3. A biztosító nem téríti meg

· a vízi járműben keletkezett értékcsökkenést;

· a vízi jármű helyreállítását követően szükségessé váló, a forgalomba helyezés előtti vizsgával kapcsolatos költségeket;

· a vízi jármű használatkiesése miatt felmerült járulékos károkat, elmaradt hasznot;

· a sérült vízi jármű más járművel történő ideiglenes pótlásának költségeit, vagy a gazdaságosan nem javítható, illetve ellopott vízi jármű végleges pótlását szolgáló jármű beszerzésével kapcsolatos járulékos költségeket;

· a hajtó- és kenőanyagokat, a teljesítménynövelő, kopáscsökkentő olajadalék-anyagokat;

· a biztosított vízi jármű, alkatrész és tartozék árában, valamint a kapcsolódó szolgáltatások (javítás, mentés) díjában foglalt áfát, ha azt a károsult jogosult az adójából levonni, illetve visszaigényelni;

· a gazdaságosan helyre nem állítható vízi jármű káridőponti értékében foglalt vám- és adóterhek azon részét, amelyek megfizetése alól a biztosított felmentést kapott;

· a külföldről egyedileg beszerzett alkatrész vagy tartozék szállítási költségeit, és a beszerzéssel kapcsolatban felmerült egyéb járulékos költségeket;

· azokat a károkat, amelyek kötbér és bírság jellegű többletköltségként merülnek fel.

5.3.1. Ha az eredetivel egyező alkatrész vagy elem már nem kapható, és emiatt eltérő alkatrészt vagy elemet kell felhasználni, a biztosító nem téríti meg 

· az eredetinél értékesebb helyreállítást,

· a vagyontárgy esztétikai értékcsök-kenését.

5.4. A festés, lakkozás javításának költségét a biztosító csak akkor téríti meg, ha egyéb, térítés alá eső cascokár is bekövetkezett, melynek során a vízi jármű festése, lakkozása legalább 10%-os mértékben sérült. A vízi jármű teljes festését, lakkozását a biztosító csak akkor téríti meg, ha a festési felület 60%-ot meghaladó mértékben sérült az egyéb cascokárral összefüggésben. A festési költségeket a biztosító minden esetben a káridőponti avult értéken téríti meg.

5.5. A biztosító a szolgáltatás összegéből levonja a felhasználható maradványok értékét.

6. A jelen feltételek alkalmazásában:

6.1. Az avult értéket a biztosító úgy számítja ki, hogy az általános forgalmi adóval csökkentett (lásd a 3.1. pontot) vagy az áfával növelt (lásd az 5.2. pontot) káridőponti utánpótlási új értékből levonja a használati idő alatt bekövetkezett, a használat mértékétől függő értékcsökkenést. 

6.2. A tényleges avulás (elhasználódás) mértékének megállapítása – többek között – a következő főbb vizsgálati szempontok alapján történik: 

· kor,

· műszaki állapot,

· üzemelési idő,

· a karbantartás színvonala,

· üzemelési körülmények, 

· folyamatos vagy időszakos használat, 

· a szakaszosan üzemeltetett vagyontárgy üzemen kívüli tárolási körülményei.

7. Az önrészesedés

7.1. A biztosított minden egyes biztosítási esemény teljes kárösszegéből meghatározott mértékű részt maga visel. Ennek mértéke káreseményenként a helyreállítási (pótlási) költség 20%-a, de minimum 20 000 Ft.

8. A mentesülés

8.1. A biztosító mentesül fizetési kötelezettsége alól, ha bizonyítja, hogy a kárt jogellenesen 

· a szerződő vagy a biztosított, 

· a velük közös háztartásban élő hozzátartozójuk,

· a biztosított – vezető munkakört vagy a biztosított vagyontárgyak kezelésével együtt járó munkakört betöltő – alkalmazottja, megbízottja, tagja 

szándékosan vagy súlyosan gondatlanul okozta.

Ezeket a rendelkezéseket a kármegelőzési és kárenyhítési kötelezettség megszegésére is alkalmazni kell.

8.1.1. A jelen szabályzat alapján súlyos gondatlanságnak minősülhet, ha

a) a kár a biztosítottnak (illetve a 8.1. pontban meghatározott személyeknek) 0,8 ezrelék véralkohol- vagy 0,5 mg/l légalkoholszintet meghaladó ittas vagy kábító hatású szer hatása alatti állapotával közvetlen okozati összefüggésben keletkezett;

b) a károkozás engedélyhez kötött tevé-kenység engedély nélküli végzése során, és ezzel okozati összefüggésben történt. 

Az e körben irányadó szabályok szerint csónakot és vízi sporteszközt az vezethet, aki betöltötte 14. életévét, tud úszni, a vezetésben kellő gyakorlattal rendelkezik, ismeri a jogszabályi és egyéb előírásokat, valamint az igénybe vett vízterület sajátosságait. Ha több személy tartózkodik a csónakban, indulás előtt vezetőt kell kijelölni. Kisgép-hajóvezetői képesítéssel vezethető a hajózási hatóság által kijelölt zárt pályán kívül közlekedő motoros vízi sporteszköz, a kishajó, a csónak, a vízi sporteszközt vontató motorcsónak és a motoros vízi sporteszköz.

c)  a kár a korábbi károsodással azonos körülmények között és azért következett be, mert a biztosított nem tette meg a szükséges intézkedéseket a kármegelőzés érdekében annak ellenére sem, hogy a hatóság vagy a biztosító a kár ismétlődésének veszélyére írásban is figyelmeztette.

d)  a kár a megengedett (hajózható) bruttó tömeg, illetve a meghatározott maximális utaslétszám túllépése miatt következett be. 

9. A biztosítható költségek

9.1. A szerződő – külön díj fizetése ellenében – a szerződésben biztosítási összeget határozhat meg a biztosítási események folytán a biztosított vízi járművek káraival okozati összefüggésben felmerülő alábbi indokolt kiadások fedezetére:

a) mentési költségek,

b) bontási, maradványeltávolítási költségek,

c) a kár megállapítására és rendezésére vonatkozó vizsgálati, valamint tényfeltárási költségek,

d) tervezői, szakértői és lebonyolítási költségek.

9.2. A biztosítási szerződés (ajánlat, kötvény, adatközlő) tartalmazza a biztosított vagyontárgy, továbbá a biztosított költségek biztosítási összegét.

10. A jelen feltételekben nem érintett kérdésekben az általános biztosítási feltételek az irányadók.

Allianz Hungária Biztosító Rt. 

Az Allianz Hungária vízijármű-felelősségbiztosítás különös biztosítási feltételei

1. Biztosítási esemény 

A biztosító meghatározott díj ellenében – magyar fizetési eszközben – a biztosított helyett megtéríti a károsultnak azokat a vízi jármű használata során szerződésen kívüli harmadik személynek okozott személysérüléses és dolgokban keletkezett károkat, amelyekért a biztosított e minőségében a magyar jog szabályai szerint kártérítési felelősséggel tartozik.

A biztosító kockázatviselése a szerződés hatálya alatt a Magyar Köztársaság területén okozott és bekövetkezett károkra terjed ki.

2. Kizárások 

2.1. A jelen feltételek rendelkezései szerint nem téríti meg a biztosító azokat a károkat, amelyek

· a károkozó vízi járműben keletkeztek;

· a károkozó jármű biztosítottainak, azok alkalmazottainak, megbízottainak vagy hozzátartozóinak egymással szembeni igényéből származó dologi vagy személysérüléses kárként, illetve elmaradt haszonként keletkeztek;

· sugárzó anyagok és termékek hatására, vagy az egészségügyi hatóságok részéről a sugárzás káros hatásainak megszüntetését célzó intézkedések folytán keletkeztek;

· üzemi balesetnek minősülnek, és a vízi jármű javítási vagy karbantartási munkái során keletkeztek;

· a vízi jármű üzemeltetésével egyéb vagyon-tárgyban okozott folyamatos állagrongá-lásból, illetve állagromlásból adódtak;

· a jogszabályban meghatározott felelősségnél szigorúbb, szerződésben vagy egyoldalú nyilatkozatban vállalt helytállási kötelezettségeken alapulnak;

· a termék vagy szolgáltatás hibájából keletkeztek (termékfelelősségi kár),

illetve amelyeket

· a vízi járművön szállított személyek egymásnak, 
· a tanulók és felsőoktatási hallgatók által a gyakorlati képzés alatt, 

· szerződésszegéssel,
· a vízi járművön szállított személyek állatai

okoztak.

2.2. Nem téríti meg a biztosító 

· a biztosított által folyamatos környezetszennyezéssel (a levegő, a víz, a vízi növényzet és az állatvilág stb. szennyezésével, pusztításával) okozott, 

· a nem baleseti eredetű, 

· a vízi járműre fel- és lerakodás közben okozott,

· a verseny, illetve az arra való felkészülés közben (kivéve, ha rendelkezik verseny-felelősség biztosítási záradékkal) bekövetkezett,

károkat. 

3. A biztosítási összeg

3.1. A biztosító a károkat naptári évenként a szerződő által választott és a kötvényen meghatározott biztosítási összegig téríti meg. 

3.2. Több, azonos okból bekövetkezett, időben összefüggő káresemény egy biztosítási eseménynek minősül.

3.3. Ha több károsult együttes kára meghaladja a kártérítési limitösszeget, akkor a biztosító arányosan térít.

4.  A biztosító a felelősségi károk térítésénél önrészesedést nem von le.
5.  A biztosító szolgáltatásának különös szabályai

5.1. A biztosítási esemény bejelentése a biztosított kötelessége.

5.2. A biztosító a kártérítési összeget a károsultnak fizeti ki, a károsult azonban igényét közvetlenül a biztosító ellen nem érvényesítheti.

A biztosított csak akkor követelheti, hogy a biztosító az ő kezéhez fizessen, ha a károsult követelését ő egyenlítette ki.

5.3. A biztosított és a károsult egyezsége a biztosítóval szemben csak akkor hatályos, ha a biztosító azt tudomásul vette, a biztosított bírósági elmarasztalása pedig csak akkor hatályos, ha a biztosító a perben részt vett, a biztosított képvisele-téről gondoskodott, vagy ezekről lemondott.

A biztosító jogosult ellátni a biztosított peren kívüli és perbeli képviseletét, s a képviselettel felmerülő költségek is a biztosítót terhelik.

5.4. A felelősségbiztosítás alapján támasztott igényeket a biztosító olyan mértékben téríti meg, amilyen mértékben a biztosított az általa okozott kárért a magyar jog szerint helytállni tartozik, de legfeljebb a biztosítási összeg erejéig.

5.5. A biztosító nem téríti meg – a károsult elmaradt rendszeres jövedelmének kivételével – a károsult elmaradt hasznait, gazdasági veszteségeit és az egyéb olyan következményi károkat, amelyek abból származtak, hogy a károsult nem tudott eleget tenni vállalt vagy jogszabályon alapuló kötelezettségeinek.

5.6. A járadék tőkésítésére vonatkozó szabályok

Ha a biztosító járadékfizetésre köteles, akkor a járadékszolgáltatás jogosultja és a biztosító megállapodhatnak, hogy a biztosító járadékfolyósítás helyett egyösszegű kártérítést nyújt a biztosítási összeg erejéig.

A biztosító a járadék tőkeértékét az 1990. évi halandósági tábla alapján 3,5% technikai kamatláb figyelembevételével állapítja meg.

6. A jelen feltételekben meghatározott biztosítási események bekövetkezésekor a biztosított szándékos vagy súlyosan gondatlan magatartása sem mentesíti a biztosítót szolgáltatási kötelezettsége alól a károsulttal szemben.

7. A biztosító megtérítési igénye 

A biztosító a kifizetett összeg megtérítését követelheti a biztosítottól, ha a kárt a biztosított jogellenesen, szándékosan vagy súlyosan gondatlanul okozta.

7.1. A jelen szerződés szerint súlyosan gondatlan károkozásnak minősül, ha

a)  a kár a biztosított – vezető munkakört vagy a biztosított vagyontárgyak kezelésével együtt járó munkakört betöltő – alkalmazottjának, megbízottjának, tagjának 0,8 ezrelék véralkohol- vagy 0,5 mg/l légalkoholszintet meghaladó ittas vagy kábító hatású szer hatása alatti állapotával közvetlen okozati összefüggésben keletkezett;

b)  a kárt a biztosított a kármegelőzési és kárenyhítési kötelezettségek, a foglalkozási vagy balesetvédelmi szabályok súlyos megsértésével okozta, illetve ezen szabályok olyan ismétlődő vagy folyamatos megsértésével idézte elő, amiből eredően három éven belül már következett be biztosítási esemény;

c) a károkozás engedélyhez kötött tevékenység engedély nélküli végzése során, és ezzel okozati összefüggésben történt;

d)  ha a kár jogszabályban, egyéb előírásban meghatározott személyi és tárgyi feltételek hiányában végzett munka során keletkezett.

8. Egyéb rendelkezések

A jelen feltételekben nem érintett kérdésekben az általános biztosítási feltételek az irányadók.

Allianz Hungária Biztosító Rt. 
A kiegészítő baleset-biztosítás feltételei

1. Az Allianz Hungária vízijármű-casco biztosítási szerződéshez (a továbbiakban: alapbiztosítás) kötött kiegészítő baleset-biztosítás alapján a szerződésben meghatározott díj megfizetése ellenében a biztosító arra vállal kötelezettséget, hogy a jelen feltételekben meghatározott biztosítási esemény bekövetkezte esetén e feltételek szerinti mértékű baleset-biztosítási összeget fizet az alábbiak szerint.

2. A baleset-biztosítási összegre jogosultak köre

2.1. A jelen kiegészítő baleset-biztosítás alapján a baleset-biztosítási rokkantsági, illetve a múlékony egészségkárosodási összegre a biztosított vízi jármű vezetője és a vízi járműben utazó személyek jogosultak. 

2.2. A baleset-biztosítási haláleseti szolgáltatásra – a biztosított által megnevezett kedvezményezett hiányában – a biztosított örököse(i) jogosult(ak).

2.3. A jelen kiegészítő biztosítás alapján nem jogosultak a biztosító szolgáltatására:

a) a vízi járművet eltulajdonító,

b) a vízi járművet önkényesen elvevő, valamint

c) az a) és b) pontban meghatározott személyek által szállított

személyek.

3. Biztosítási események

3.1. A jelen baleset-biztosítási feltételek alapján biztosítási eseménynek minősül a vízi jármű üzemeltetése közben a biztosított akaratán kívül hirtelen fellépő olyan külső behatás (baleset), amelynek következtében a biztosított 

· a balesettől számított egy éven belül meghal,

· a balesetből eredően maradandó 10%-os vagy azt meghaladó egészségkárosodást szenved, 

· a balesetből eredően múlékony munkaképtelenséggel járó sérülést szenved (csonttörés, csontrepedés vagy olyan sérülés, amely 10%-on aluli maradandó egészségkárosodást okoz, illetve legalább 28 nap munka- vagy keresőképtelenséggel jár).

3.1.1. A jelen kiegészítő baleset-biztosítás feltételei szerint a vízi jármű üzemeltetése közben történt balesetnek minősül a vízi járműben történő utazás során (ideértve a vízi járműbe való ki- és beszállást is) bekövetkezett és elszenvedett baleset.

3.2. Nem biztosítási esemény:

· a megemelés, a rándulás, a fagyás, a napszúrás és a hőguta;

· az öngyilkosság, az öncsonkítás vagy ezek kísérlete.

3.3. Nem terjed ki a biztosító fedezetvállalása 

a)  a baleset előtt bármely okból már károsodott, sérült, csonkolt, illetve funkciójukban korlátozott testrészekre, szervekre;

b)  az olyan balesetekre, amelyek háborús, polgárháborús eseményekkel, sztrájkkal, tüntetéssel, terrorcselekményekkel közvetlen vagy közvetett okozati összefüggésben következtek be;

c)  a versenyen, illetve az arra való felkészülés során elszenvedett balesetre (kivéve, ha van versenybiztosítási záradék);

d)  a sugárzó anyagok hatására bekövetkezett egészségkárosodásra vagy ilyen okból bekövetkező baleseti halálra.

4. A biztosítási összeg és a biztosító szolgáltatása

A kiegészítő baleset-biztosítás összege 100 000 Ft, melyet a szerződő választása szerint – 500 000 forint összeghatárig – többszörözhet. A jelen kiegészítő baleset-biztosítás alapján a biztosító biztosítási eseményenként a 4.2. pontban meghatározott biztosítási összeget, illetve annak százalékos mértékét fizeti ki a biztosított(ak)nak. 

4.2. Kártérítési limitösszegek a biztosítási események bekövetkeztekor: 

Biztosítási esemény
A biztosító szolgáltatása

a) baleseti halál esetén:
 a biztosítási összeg 50%-a

b) baleset miatt bekövetkező maradandó, teljes (100%-os) egészségkárosodás esetén:
a biztosítási összeg 100%-a

c) baleseti maradandó, 10%-os vagy azt meghaladó részleges egészségkárosodás esetén:
a biztosítási összegnek a baleseti egészségkárosodás mértéke szerinti arányos része (4.4. vagy/és 4.5. pont)




d) balesetből eredő csonttörés, csontrepedés, illetve olyan sérülés esetén, amely 10%-on aluli mara-dandó egészségkárosodást okoz, illetve legalább 28 nap munka- vagy keresőképtelenséggel jár:
A biztosítási összeg 2%-a. E térítés a biztosítottat egy balesetből eredően egyszer illeti meg.

4.3. A maradandó egészségkárosodás [4.2. b) vagy c) pont] miatt kifizetésre kerülő biztosítási összegből a múlékony munkaképtelenség [4.2.d)

pont] címén kifizetett biztosítási összeget a biztosító levonja. Az egy balesetből eredő maradandó egészségkárosodás esetén teljesített összes kifizetések a maradandó teljes egészségkárosodás [4.2.b) pont] esetére megállapított biztosítási összeget nem haladhatják meg.

4.4. A baleset folytán bekövetkezett maradandó egészségkárosodás mértékét szervek, végtagok elvesztése, bénulása, illetve funkciókiesése esetén az alábbi táblázat szerint kell megállapítani:

A testrészek egészségkárosodása
Térítés a biztosítási összeg százalékában





Mindkét szem látóképességének elvesztése, mindkét felkar – alkar vagy kéz – elvesztése, egyik kar vagy kéz, valamint comb vagy lábszár együttes elvesztése (felső végtag + alsó végtag csonkolása)

100





Mindkét lábszár elvesztése

90





Egyik comb elvesztése, egyik felkar elvesztése

80





Egyik lábszár elvesztése, egyik alkar elvesztése, beszélőképesség teljes elvesztése, minkét fül hallóképességének teljes elvesztése

70





Egyik kéz elvesztése (csuklón alul)

65





Egyik láb teljes elvesztése (boka alatt)

40





Egyik szem látóképességének teljes elvesztése

35





Egyik fül hallóképességének teljes elvesztése

25

Egy szerv részbeni csonkolásánál a térítés mértéke az e pontban szereplő térítési százalékok megfelelő hányada.

A maradandó egészségkárosodás mértékét a fenti táblázatban felsorolt szervek, illetve végtagok elvesztése esetén a szükséges iratok bemutatásától számított 15 napon belül, egyébként legkésőbb a balesetet követő 2 éven belül meg kell állapítani. A táblázatban fel nem sorolt esetekben a maradandó egészségkárosodás mértékét a biztosító orvosa állapítja meg, ideértve az egyes szervek, illetve végtagok olyan funkciókiesését, amely nem jár azok elvesztésével.

4.5. Az egészségkárosodás mértékének megállapításánál nem a foglalkozással összefüggő munkaképesség-csökkenést, hanem a bármely munka végzésénél egyaránt figyelembe vehető általános funkciókiesést kell értékelni.

4.6. Ha a biztosított a biztosító orvosa által megállapított maradandó egészségkárosodás mértékével nem ért egyet, a biztosító által megjelölt független orvos szakértői testülethez (orvosi bizottsághoz) fordulhat. A vizsgálat díját a biztosító viseli. 

A biztosítottnak az orvosi bizottság előtt való megjelenésével járó kiadásait (utazási költségét – II. o. vasúti jegyét – és egyéb költségét) a biztosító csak abban az esetben viseli, ha a bizottság magasabb egészségkárosodási mértéket állapított meg, vagy a bizottság felülvizsgálatát a biztosító kérte.

4.7. Ha a káresemény időpontjában a vízi járművön többen tartózkodtak, mint az ajánlaton feltüntetett férőhelyek száma, akkor a biztosító a kárt csak olyan mértékben téríti meg, ahogy a férőhelyek száma a vízi járművön ténylegesen tartózkodók számához aránylik.

5. Mentesül a biztosító a baleset-biztosítási összeg kifizetése alól, ha 

- 
a biztosítási eseményt jogellenesen a biztosított szándékos vagy súlyosan gondatlan magatartása,

- 
a biztosított halálát (3.1 pont) jogellenesen a kedvezményezett szándékos magatartása

okozta.

5.1. A balesetet akkor kell súlyosan gondatlan magatartás által okozottnak tekinteni, ha a baleset a biztosított

· szándékosan elkövetett súlyos bűncselekménye folytán vagy azzal összefüggésben,

· 0,8 ezrelék véralkohol- vagy 0,5 mg/l légalkoholszintet meghaladó ittas állapotával közvetlen okozati összefüggésben következett be,

· érvényes vízijártassági engedély nélküli vagy 0,8 ezrelék véralkohol- vagy 0,5 mg/l légalkoholszintet meghaladó ittas hajóvezetése közben következett be, és mindkét esetben a biztosított más közlekedésrendészeti szabályt is megszegett.

6. Egyéb rendelkezések

6.1. Az alapbiztosítás megszűnésével egyidejűleg a jelen kiegészítő biztosítás is megszűnik.

6.2. A jelen kiegészítő feltételekben nem érintett kérdésekben az alapbiztosítás feltételei az irányadók.

6.3. Az alapbiztosításban meghatározott önrész nem terjed ki a kiegészítő baleset-biztosításra.

Allianz Hungária Biztosító Rt.
A kiegészítő lopás-, betöréseslopás- és rablásbiztosítás feltételei

1. Az Allianz Hungária vízijármű-casco biztosítási szerződéshez (a továbbiakban: alapbiztosítás) kötött kiegészítő lopás-, betöréseslopás- és rablásbiztosítás alapján a szerződésben meghatározott díj ellenében a biztosító magyar fizetőeszközben megtéríti – a kötvényen vagyoncsoportonként megjelölt biztosítási összegig – az e szerződés hatálya alatt a biztosított vagyontárgyakban a Magyar Köztársaság területén bekövetkezett lopás-, betöréseslopás- és rabláskárokat, az alábbiak szerint.

2. Biztosítási események

2.1. Lopás
2.1.1. A lopás mint biztosítási esemény akkor következik be, ha az elkövető a bejegyzett kikötőben szabályosan kikötött (lehorgonyzott) és lezárt vízi járművet azért veszi el, hogy azt jogtalanul eltulajdonítsa. 

2.1.2. A vízi jármű szabályosan akkor van kikötve, ha mindkét végét hajókötéllel és/vagy horgonnyal rögzítették. 

2.1.3. A biztosító megtéríti azokat a lopáskárokat is, amelyek a szabadban történő téli tárolás ideje alatt, a kizárólag külön erre a célra kijelölt, bekerített és őrzött, saját tulajdonú vagy bérelt tárolóhelyen következtek be.

2.1.4. A biztosító nem téríti meg a kizárólag a vízi jármű tartozékaiban, valamint beépített berendezési és felszerelési tárgyaiban keletkezett lopáskárokat.

2.2. Betöréses lopás
2.2.1. Betöréses lopásnak minősül az, amikor az elkövető a kikötőben szabályosan kikötött, lehorgonyzott vízi jármű biztonsági zárral lezárt kajütjébe (lásd a 2.2.3. pontot), egyéb helyiségébe

a) dolog elleni erőszakkal, vagy 

b) hamis kulcs használatával – nem az adott zár rendeltetésszerű felnyitására készült eszközzel –, kimutatható nyomot hagyva, vagy

c) rablás útján (2.3. pont) megszerzett saját kulcsának a felhasználásával 

jogtalanul behatolva, látható nyomot hagyva tulajdonítja el a biztosított vagyontárgyat.

2.2.2. A jelen feltételek szempontjából betöréses lopásnak minősül az is, amikor az elkövető az üzemen kívül (pl. téli tárolásra) helyezett vízi jármű tárolására szolgáló, lezárt helyiségbe (lásd: 2.2.4.) a 2.2.1 pontban meghatározott módon behatolva tulajdonítja el a biztosított vagyontárgyat.

2.2.3. A jelen feltételek alapján nem minősül biztosítási eseménynek,

a)  ha a lopást a vízi jármű kajütjének vagy egyéb helyiségének ellopott vagy bárki által hozzáférhető helyen megtalált saját kulcsának segítségével követik el;

b)  ha a megfelelően lezárt helyiségből behatolási nyom nélkül tűntek el a biztosított vagyontárgyak, kivéve a 2.2.1.c) pont esetét;

c)  ha az a kajüt (vagy a vízi jármű egyéb helyisége), amelyből a biztosított vagyontárgyakat eltulajdonították, az alábbi mechanikai védelem előírásainak nem felel meg:

· a falazat, födém, padozat legalább 2 rétegű anyagból készüljön,

· a nyitható nyílászárók, biztonsági zárral záródjanak (2.2.4.c pont),

· a nem nyitható nyílászárók min. 6 mm vastag üvegből vagy azzal egyenértékű egyéb anyagból készüljenek.

2.2.4. A biztosított vízi jármű tárolására szolgáló helyiségnek az alábbi követelményeknek kell megfelelniük:

a)  Falazatok, födémek, padozatok: 

A falazatok, födémek, padozatok szilárdsága legalább a 12 cm vastag, hagyományos kisméretű téglából épült faléval egyenértékű.

b)  Nyílászárók (ajtók, ablakok):

· A ráccsal nem védett ajtók, ablakok üvegezése minimum 6 mm vastagságú; vagy két réteg esetén összesen minimum 5 mm.

· A kitekintő-, a felül- és oldalvilágító ablakokat 100x300 mm osztású rács védi, ha az üvegezés egyrétegű és 5 mm, illetőleg ennél vékonyabb. A rácsot sarkainál – 300 mm-nél nagyobb oldalhosszúság esetében egymástól legfeljebb 300 mm távolságra – átmenőcsavarral vagy kívülről csak roncsolással eltávolítható módon kell az ajtólaphoz rögzíteni.

· A kétszárnyú ajtószerkezetek rögzített szárnya reteszhúzás ellen védve van.

A kétszárnyú bejárati ajtók rögzített szárnyai reteszhúzás ellen akkor védettek, ha a szárny reteszei (csúszó- vagy áthajtóriglik) védve vannak az elmozdítás ellen (pl. facsavarral egy-egy furaton keresztül).

c)  Zárszerkezetek, biztonsági zárbetétek:

Az ajtókat törésvédetten felszerelt biztonsági zár vagy a tartószerkezetével együtt minősített és a minőségi tanúsítványban előírt módon felszerelt biztonsági lakat zárja. 

Biztonsági zár:

· az a zárszerkezet, amelyik minimum 10 000 variációs lehetőséggel rendelkező lamellás zárral vagy hengerzárcilinderrel működtethető, 

és

· a minimum 5 csapos hengerzárbetét,

· a minimum 6 rotoros mágneszárbetét,

· a Mabisz által minősített lamellás zár,

· a Mabisz által a tartószerkezetével együtt minősített lakat.
2.2.5. Biztosítási esemény a betöréses lopással vagy annak kísérletével a biztosított vagyontárgyakban okozott rongálás is.

2.2.6. A feltételekben meghatározott mechanikai védelem káridőponti meglétét a biztosító a behatolás helyén vizsgálja.

2.3. Rablás

Rablás biztosítási eseménynek minősül, ha jogtalan eltulajdonítás céljából a tettes a biztosított vagyontárgya(ka)t úgy szerzi meg, hogy a biztosított személlyel szemben erőszakot, élet vagy testi épség elleni közvetlen fenyegetést alkalmaz. Rablásnak minősül az az eset is, ha a tetten ért tolvaj az eltulajdonított vagyontárgy megtartása végett erőszakot, élet vagy testi épség elleni közvetlen fenyegetést alkalmaz.

3. A jelen kiegészítő biztosítás alapján nem biztosított vagyontárgy az úszó munkagép.

4. Önrészesedés

A biztosított minden egyes biztosítási esemény teljes kárösszegéből meghatározott mértékű részt maga visel. Ennek mértéke káreseményenként a szolgáltatás összegének 20%-a, de minimum
20 000 Ft.

5. Az alapbiztosítás megszűnésével egyidejűleg a jelen kiegészítő biztosítás is megszűnik.

6. A jelen kiegészítő feltételekben nem érintett kérdésekben az alapbiztosítás szabályai az irányadók.

Allianz Hungária Biztosító Rt.
Záradékok az Allianz Hungária vízijármű-biztosításhoz

Általános záradékok

 FORMCHECKBOX 
 V00 
A szerződés az általános feltételek alapján jött létre.

 FORMCHECKBOX 
 VFE
Az első díj az ajánlaton feltüntetett időpontban esedékes.

 FORMCHECKBOX 
 VJV
A biztosított vagyontárgyat jelzálogjog terheli.

 FORMCHECKBOX 
 VJE
Az engedményezés alapján az engedményes a biztosítottal, mint engedményezővel kötött szerződésben (illetve az engedményező csatolt nyilatkozatában) foglalt módon és mértékben jogosult a biztosító szolgáltatására.

VIG lakosságivagyon-biztosítási osztály által adható záradék

 FORMCHECKBOX 
 VEG
A jelen Allianz Hungária vállalkozásbiztosítási szerződés az ajánlat mellékletét képező egyedi záradékkal jött létre.

Kockázatbővítések

 FORMCHECKBOX 
 VJS 
Szállításbiztosítási záradék

 FORMCHECKBOX 
 VVV
Versenybiztosítási záradék

 FORMCHECKBOX 
 VJF
Versenyfelelősség-biztosítási záradék

 FORMCHECKBOX 
 VJB
Bérbeadási záradék

Szállításbiztosítási záradék

(VJS)

1. Az Allianz Hungária vízijármű-casco biztosításhoz (a továbbiakban: alapbiztosítás) kötött szállításbiztosítási záradék alapján a biztosító megtéríti a biztosított vagyontárgyakban az alapbiztosítás biztosítási eseményei által a jelen záradék 4. pontjában meghatározott időszak alatt a vízi jármű szállítása közben keletkezett károkat.

2. A biztosító kockázatviselése: 

· akkor kezdődik, amikor a vízi járművet fuvarozásra kész állapotban a fuvarozás megkezdése végett a vízből vagy a tárolási helyéről kiemelik, kiveszik és 

· tart a fuvarozás egész tartama alatt mindaddig, amíg a vízi járművet a rendeltetési helyén elhelyezik, ideértve a vízi járművek fel- és lerakási vagy vízrehelyezési folyamatát.

3. A biztosító nem téríti meg 

· a szakszerűtlen rakodással, illetve szakszerűtlenül történő ki- és beemeléssel összefüggésben,

· a vízi jármű szállításával kapcsolatban keletkezett károkat, ha arra alkalmatlan járművel vagy szakszerűtlenül szállították, továbbá a csomagolás, rögzítés hibájából, valamint

· a megengedett terhelési és vontatókapacitások túllépésével összefüggésben 

keletkezett károkat. 

4. A biztosító kockázatviselésének kezdete és a lejárat időpontja

A kockázatviselés kezdete:
200.. év ….. hó …. nap 00 óra.

A lejárat:


200.. év ….. hó …. nap 24 óra.

5. A záradék az alapbiztosítás megszűnésével hatályát veszti.

6. A jelen záradékban nem érintett kérdésekben az Allianz Hungária vízijármű-biztosítás általános biztosítási feltételei és az alapbiztosítás különös feltételei az irányadók.

Kelt: ……………………….., 200..   ………………. ….

……………………………..                                 …………………………….

        biztosításközvetítő                                                        szerződő

Versenybiztosítási záradék

(VVV)

1. A biztosító az Allianz Hungária vízijármű-casco biztosításhoz és a vízijármű-casco biztosítás kiegészítő baleset-biztosításához kötött (a továbbiakban együttesen: alapbiztosítás) versenybiztosítási záradék alapján megtéríti a versenyzés és az arra való felkészülés (edzés) során a jelen záradék 3. pontjában meghatározott időszak alatt

· a casco biztosítási események következményeként a biztosított vagyontárgyakban keletkezett károkat,

· a balest-biztosítási esemény bekövetkezte esetén a baleset-biztosítási összeget,

az alapbiztosításban meghatározott módon és mértékben.

2. Versenybiztosítás kizárólag az alapbiztosítás hatályban lévő elemeihez köthető.

3. A biztosító kockázatviselésének kezdete és a lejárat időpontja.

A kockázatviselés kezdete:
200.. év ….. hó …. nap 00 óra.

A lejárat:


200.. év ….. hó …. nap 24 óra.

4. A záradék az alapbiztosítás megszűnésével hatályát veszti.

5. A jelen záradékban nem érintett kérdésekben az Allianz Hungária vízijármű-biztosítás általános biztosítási feltételei és a vízijármű-casco biztosítás, valamint a kiegészítő baleset-biztosítás feltételei az irányadók.

Kelt: ……………………….., 200   ………………. ….

……………………………..                                 …………………………….

          biztosításközvetítő                                                        szerződő

Verseny-felelősségbiztosítási záradék

(VJF)

1. A biztosító az Allianz Hungária felelősségbiztosításhoz kötött (a továbbiakban: alapbiztosítás) verseny-felelősségbiztosítási záradék alapján megtéríti a versenyzés és az arra való felkészülés (edzés) során az alapbiztosítás biztosítási eseménye által a jelen záradék 3. pontjában meghatározott időszak alatt okozott és bekövetkezett károkat az alapbiztosításban meghatározott módon és mértékben.

2. Versenybiztosítás kizárólag hatályban lévő alapbiztosításhoz köthető.

3. A biztosító kockázatviselésének kezdete és a lejárat időpontja.

A kockázatviselés kezdete:
200... év ….. hó …. nap 00 óra.

A lejárat:


200... év ….. hó …. nap 24 óra.

4. A záradék az alapbiztosítás megszűnésével hatályát veszti.

5. A jelen záradékban nem érintett kérdésekben az Allianz Hungária vízijármű-biztosítás általános biztosítási feltételei és az alapbiztosítás különös feltételei az irányadók.

Kelt: ……………………….., 200   ………………. ….

……………………………..                                 …………………………….

          biztosításközvetítő                                                        szerződő

Bérbeadási záradék

(VJB)

1. Az Allianz Hungária vízijármű-casco biztosításhoz (a továbbiakban: alapbiztosítás) kötött bérbeadási záradék alapján a biztosító megtéríti azokat az alapbiztosítás biztosítási eseményei által a biztosított vagyontárgyakban okozott károkat, amelyek a biztosított által harmadik személy részére történő bérbeadás során, a jelen záradék 3. pontjában meghatározott időszak alatt keletkeztek.

2. Bérbeadási záradék kizárólag hatályban lévő alapbiztosításhoz köthető.

3. A biztosító kockázatviselésének kezdete és a lejárat időpontja.

A kockázatviselés kezdete:
200.. év ….. hó …. nap 00 óra.

A lejárat:


200.. év ….. hó …. nap 24 óra.

4. A záradék az alapbiztosítás megszűnésével hatályát veszti.

5. A jelen záradékban nem érintett kérdésekben az Allianz Hungária vízijármű-biztosítás általános biztosítási feltételei és az alapbiztosítás különös feltételei az irányadók.

Kelt: ……………………….., 200   ………………. ….

……………………………..                                 …………………………….

          biztosításközvetítő                                                        szerződő

